Over 100 skadet – demonstranter i Paris møtt med tåregass, sjokkgranater og vannkanoner
Det franske innenriksdepartementet anslo at det var 75.000 demonstranter i gatene rundt om i Frankrike klokken 15. Det er tredje helgen på rad at rasende demonstranter tar til gatene i Frankrike for å vise sin motstand mot høyere drivstoffpriser. Men denne lørdagen utviklet demonstrasjonen seg til voldelige gatekamper i Paris. Demonstranter har satt fyr på og plyndret biler, butikker og restauranter i sentrale deler av Paris sentrum, «tatt» symboltunge monumenter i hovedstaden og gått til angrep på politiet med brostein. Politiet har svart med tåregass, vannkanoner og sjokkgranater. Klokken 20 lørdag kveld påpeker den franske innenriksministeren Christophe Castaner at en av demonstrantene ligger i koma med kritiske skader. – Utenriksdepartementet har ikke mottatt informasjon som tilsier at norske borgere skal være skadet i Paris. Norske borgere bes følge med på lokale nyheter og ved behov følge anvisninger fra lokale myndigheter, sier Ingrid Kvammen Ekker i UD til VG. Størst bråk er det blitt i den franske hovedstaden. Bare se disse bildene tatt i Paris i ettermiddag: 1 av 9ALAIN JOCARD / AFP – Jeg føler en dyp forargelse og tristhet over volden i hjertet av Paris, skriver Paris-ordfører Anne Hidalgo på Twitter.Opptil 5000 politi hadde i dag blitt mobilisert i Paris for å holde kontroll på demonstrantene, etter en turbulent demonstrasjon sist helg. Men det holdt ikke. Faktisk ble det mye verre. – De som sto bak denne volden vil ikke ha endring. De vil ikke ha noen forbedringer. De vil ha kaos, sa den franske presidenten Emmanuel Macron på en pressekonferanse i Argentina. Den franske statsministeren Edourard Phillipe skriver på Twitter at han er «sjokkert». Grunnen til det er at demonstranter omringet og tagget på Triumfbuen i enden av Champs-Élysées – og også omringet det symboltunge monumentet Den ukjentes soldats grav i Paris. Demonstrantene holdt stand rundt Triumfbuen i Paris helt frem til klokken 18:30, da politiet stormet inn for å presse dem tilbake. Området har i hele ettermiddag og kveld vært fullt av røyk og tåregass. Politiet har måttet stenge et tosifret antall metrostasjoner. 1 av 2BRYTER SPERRINGENE: De «gule vestene» brøt seg gjennom sperringene som var satt opp i paradegaten Champs-Élysées i Paris lørdag.Thibault Camus / TT NYHETSBYRÅNBevegelsen bak demonstrasjonene kalles «de gule vestene». Den lederløse bevegelsen har hentet navnet sitt fra de gule refleksvestene som alle bilister i Frankrike må ha. De beskylder president Emmanuel Macron for å ha mistet kontakten med den gjengse franskmann. Demonstrasjonene, som har tatt form i veisperringer og store protester, regnes nå som den foreløpig største trusselen Macron har hatt i løpet av sine 18 måneder som president. Det som startet som en protest mot økende bensinpriser, har utviklet seg til å også være en protest mot andre høye levekostnader og Macrons politikk. Og ble lørdag til rene gatekamper i Paris. Siden protestene startet, har to mennesker mistet livet og flere hundre blitt skadet i opptøyene.
Minst 287 personer er ifølge politiet pågrepet under de voldelige demonstrasjonene i Paris. 110 personer er skadet – 17 av dem politifolk.